Foutjie! Zuma nié by staatsrede, twiet parlement | Netwerk24
12 Februarie 2020 15:59
Die parlement het ’n “fout” begaan toe die instelling aanvanklik Woensdag op Twitter bevestig het dat oudpres. Jacob Zuma die staatsrede Donderdag sal bywoon.
“In die bevestiging van die lys van voormalige presidente wat hul bywoning aan #Sona bevestig het, het ’n vroeëre twiet voormalige pres. Jacob Zuma verkeerdelik ingesluit. Die bevestiging was voortydig; ’n akkurate opdatering sal later vandag gegee word. Ons vra om verskoning vir die fout,” lui ’n twiet van die parlement Woensdagmiddag.
Dit was nadat die parlement én die regering vroeër die dag amptelik op Twitter bevestig het dat Zuma die verrigtinge sal bywoon.
Netwerk24 het verlede week berig dat die “siek” Zuma se regspan ’n doktersbrief by die hooggeregshof in Pietermaritzburg ingedien het ter verduideliking oor waarom hy nie in die hof kan verskyn nie. ’n Lasbrief is vir sy inhegtenisneming uitgereik.
Die doktersbrief sê nie wat is fout met Zuma nie, terwyl die datum waarop die brief uitgereik is oënskynlik uitgekrap en verander is.
Zuma het sedert sy bedanking as staatshoof nog nooit ’n staatsrede van sy opvolger, pres. Cyril Ramaphosa, bygewoon nie.
Oudpres. Thabo Mbeki en oudpres. Kgalema Motlanthe het bevestig dat hulle die staatsrede sal bywoon.
Meer oor: Jacob Zuma | Staatsrede